section_heading: Evolutivna povijest
paragraph_text: Permsko-trijasko izumiranje je, kao i na sve tadašnje kopnene životinje, mnogo utjecalo na terapside; vrlo uspješni gorgonopsi u potpunosti su izumrli, a ostale grupe - dicinodonti, terocefali i cinodonti - do ranog trijasa su spali na šačicu vrsta. Dicinodonti, koje je tada predstavljala jedna porodica zdepastih biljojeda (Kannemeyeridae) i srednje veliki cinodonti (uključujući i mesojede i biljojede) proširili su se po cijelom svijetu tijekom ranog i srednjeg trijasa. Njihovi fosili nestaju s najvećeg dijela područja Pangee pri kraju karnija (kasnog trijasa), iako su opstali još neko vrijeme u ekvatorijalnom pojasu i na jugu.